Shqipëri, vazhdon të pakësohet fondi pyjor
Ekspertët thonë se vetëm gjatë 15 viteve të fundit, Shqipëria ka humbur rreth 20 për qind të fondit të saj pyjor, kjo për shkak të zjarreve thuajse të përvitshëm, prerjeve të paligjshme dhe keqmenaxhimit nga administratat e shërbimit pyjor, ku mungojnë edhe specialistët e fushës.
Nga viti në vit Shqipëria vazhdon të humbasë pjesë nga sipërfaqja e saj me pyje, gjë që ka ndikuar në dëmtimin e një prej pasurive më të rëndësishme kombëtare, por edhe në mjedisin e vendit. Eksperti i pyjeve dhe mjedisit, Mark Rupa, i tha Zërit të Amerikës se shkaqet kryesore janë zjarret thuajse të përvitshme në pyje, keqmenaxhimi dhe prerjet e paligjshme që vazhdojnë, pavarësisht moratoriumit 10 vjeçar që ndalon shfrytëzimin e lëndës drusore në fondin pyjor. Që nga shpallja, në vitin 2016, e moratoriumit për ndalimin e shfrytëzimit të lëndës drusore në fondin pyjor të vendit, sipas Institutit të Statistikave, sipërfaqja e pyjeve jo vetëm që nuk është shtuar, përkundrazi ajo është zvogëluar. Të dhënat e Sistemit Evropian të Informacionit për Zjarret e Pyjeve tregojnë se në Shqipëri, në 10-vjeçarin e fundit janë djegur gati 170 mijë hektarë me pyje dhe kullota. Vetëm vitin e kaluar, sipas këtij burimi, u dogjën 29,057 ha , ose rreth 3% e sipërfaqes pyjore. Specialisti i pyjeve dhe mjedisit, Mark Rupa, thotë se, pavarësisht përmirësimeve ligjore dhe shtimit të sipërfaqes së zonave të mbrojtura, pyjet vazhdojnë të zvogëlohen dhe degradojnë. Ai thotë se problematike mbetet niveli i administratës që shërben në pyje, ku rreth 50 përqind e të punësuarve janë jashtë profilit përkatës. Fakulteti i Pyjeve në Tirane dhe Shkolla Teknike Pyjore në Shkodër janë të vetmet në Shqipëri që përgatisin inxhinierë dhe teknikë për pyjet. Drejtoresha e Shkollës Teknike Pyjore “Kolë Margjini”, inxhiniere Albana Lleshaj thotë se, megjithëse nxënësit përfitojnë një bursë prej 7 mijë lekësh në muaj, ka vite që ka rënë interesi i të rinjve për degët që ofron kjo shkollë, gjë që shoqërohet me mungesë të specialistëve në terren. Ndryshimet e herëpashershme në strukturën e administratave të shërbimit pyjor, emërimet pa kriter dhe me korrupsion, si dhe mosrespektimi i ligjit kanë dëmtuar jo vetëm strukturat e shërbimit pyjor, por kanë zbehur edhe interesimin e të rinjve për të ndjekur studimet në këtë fushë. Pyjet janë pasuri kombëtare që trashëgohet nga brezi në brez. Por, prej 30 vitesh ato vazhdojnë të degradojnë në Shqipëri. Përmirësimet e herëpashershme ligjore, të ndërmara nga qeveritë e rradhës, nuk kanë arritur të frenojnë dëmtimin e kësaj pasurie të rëndësishme kombëtare.